CELEX: 32017R1900
Language: fi
Date: 2017-10-18 00:00:00
Title: Komission täytäntöönpanoasetus (EU) 2017/1900, annettu 18 päivänä lokakuuta 2017, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Varaždinsko zelje (SAN))

19.10.2017   
            
            
               FI
            
            
               Euroopan unionin virallinen lehti
            
            
               L 269/7
            
         KOMISSION TÄYTÄNTÖÖNPANOASETUS (EU) 2017/1900,
   annettu 18 päivänä lokakuuta 2017,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Varaždinsko zelje (SAN))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan b alakohdan,
   sekä katsoo seuraavaa:
   
               (1)
            
            
               Kroatian hakemus nimityksen ”Varaždinsko zelje” rekisteröimiseksi suojattuna alkuperänimityksenä (SAN) julkaistiin Euroopan unionin virallisessa lehdessä
                   (2) asetuksen (EU) N:o 1151/2012 50 artiklan 2 kohdan a alakohdan mukaisesti.
            
         
               (2)
            
            
               ”Varaždinsko zelje” on kotoperäisen suojeltavan Varaždinski kupus -kaalilajikkeen (Brassica oleracea var. capitata f. alba) kaali, jota viljellään Kroatiassa Varaždinin piirikunnan hallinnollisten rajojen sisällä.
            
         
               (3)
            
            
               Komissio vastaanotti 7 päivänä lokakuuta 2015 vastaväiteilmoituksen Slovenialta. Komissio vastaanotti 4 päivänä joulukuuta 2015 asiaa koskevan perustellun vastaväitteen.
            
         
               (4)
            
            
               Koska komissio katsoi, että vastaväite voitiin ottaa käsiteltäväksi, se kehotti 28 päivänä tammikuuta 2016 päivätyllä kirjeellä Kroatiaa ja Sloveniaa neuvottelemaan kolmen kuukauden ajan ja sopimaan asiasta keskenään sisäisiä menettelyjään noudattaen.
            
         
               (5)
            
            
               Neuvottelujen määräaikaa pidennettiin hakijan pyynnöstä kolmella kuukaudella.
            
         
               (6)
            
            
               Osapuolet eivät päässeet sopimukseen. Kroatian ja Slovenian käymistä neuvotteluista annettiin asianmukaisesti tieto komissiolle. Sen vuoksi komission olisi kyseiset neuvottelut huomioon ottaen annettava päätös asetuksen (EU) N:o 1151/2012 52 artiklan 3 kohdan b alakohdassa tarkoitettua menettelyä noudattaen.
            
         
               (7)
            
            
               Vastaväitteen esittäjät väittävät asetuksen (EU) N:o 1151/2012 10 artiklan 1 kohdan b ja c alakohdan mukaisesti, että nimityksen ”Varaždinsko zelje” rekisteröiminen suojattuna alkuperänimityksenä on asetuksen (EU) N:o 1151/2012 6 artiklan 2 kohdan vastaista ja vaarantaisi sellaisen samankaltaisen tuotteen nimen olemassaolon, joka on ollut laillisesti markkinoilla yli viiden vuoden ajan ennen 50 artiklan 2 kohdan a alakohdassa tarkoitettua julkaisupäivää.
            
         
               (8)
            
            
               Nimen ”Varaždinsko zelje” väitetään olevan ristiriidassa vuonna 1967 rekisteröidyn homonyymisen kaalilajikkeen nimen kanssa. Varaždinski-lajike kirjattiin Jugoslavian sosialistisen liittotasavallan viljelykasvilajien kotoperäisten tai domestikoitujen ulkomaisten siemenlajikkeiden luetteloon vuonna 1967. Vuonna 1989 se rekisteröitiin kyseiseen luetteloon nimellä ”Varaždinski kupus” / ”Varaždinsko zelje”. Nykyisellään kyseinen lajike sisältyy kaikkien niiden valtioiden luetteloihin, jotka syntyivät Jugoslavian sosialistisen liittotasavallan hajottua. Slovenia rekisteröi lajikkeen Varaždinski/Varaždinsko itsenäistyttyään. Sekä kroatialainen lajike Varaždinski kupus että slovenialaiset lajikkeet Varaždinsko 2 ja Varaždinsko 3 sisältyvät Euroopan unionin vihanneslajien lajikkeiden yleiseen luetteloon.
            
         
               (9)
            
            
               Vastaväitteen esittäjän mukaan näistä lajikkeista saatava tuote tunnetaan nimellä ”Varaždinsko zelje” Sloveniassa, Serbiassa, Bosnia ja Hertsegovinassa, entisessä Jugoslavian tasavallassa Makedoniassa ja Montenegrossa. Sloveniassa Varaždinsko-kaalia väitetään tuotetun yli 75 vuoden ajan. Tuoretta Varaždinsko-kaalia arvioidaan tuotettavan 2 800–4 000 tonnia vuodessa.
            
         
               (10)
            
            
               Vastaväitteen esittäjän mukaan nimen ”Varaždinsko zelje” rekisteröiminen voisi johtaa slovenialaisia kuluttajia harhaan, koska Slovenian tuottajat ja kuluttajat eivät yhdistä nimeä ”Varaždinsko zelje” yhtenäisen asiakirjan kohdassa 4 määriteltyyn alkuperäalueeseen vaan ennen kaikkea kaalin laatuun ja sen soveltuvuuteen pikkelöitäväksi.
            
         
               (11)
            
            
               Vastaväitteen esittäjän mukaan ehdotetun nimen rekisteröiminen vaarantaisi sellaisen samankaltaisen slovenialaisen lajikkeen nimen ”Varaždinsko zelje” olemassaolon, johon liittyvä tuote on ollut laillisesti markkinoilla Sloveniassa. Ehdotetun nimen rekisteröiminen aiheuttaisi taloudellista vahinkoa Varaždinsko zelje -kaalin tuottajille Sloveniassa, sillä niiden olisi pakko luopua tuotannosta. Tämä vaarantaisi myös kahden Euroopan unionin yhteiseen luetteloon rekisteröidyn kaalilajikkeen (Varaždinsko 2 ja Varaždinsko 3) siementen tuotannon, koska niiden tuotosta myydään Sloveniassa Varaždinsko-kaalina.
            
         
               (12)
            
            
               Komissio on arvioinut perustellussa vastaväitteessä esitetyt väitteet ja komissiolle toimitetut tiedot, jotka koskevat asianomaisten osapuolten käymiä neuvotteluja, ja katsoo, että nimi ”Varaždinsko zelje” olisi rekisteröitävä SAN:ina.
            
         
               (13)
            
            
               Edellytykset, jotka koskevat nimen ”Varaždinsko zelje” rekisteröintiä SAN:ina, täyttyvät. Tuotteella on ominaisuuksia – erityisesti korkeat fenolien ja flavonoidien kokonaispitoisuudet, korkea kuiva-ainepitoisuus ja poikkeuksellisen korkea sokeripitoisuus – jotka johtuvat ensisijaisesti yksilöidyn maantieteellisen ympäristön luonnollisista ja inhimillisistä tekijöistä. Varaždinsko zeljen korkea kuiva-ainepitoisuus ja poikkeuksellisen korkea sokeripitoisuus johtuvat tuotantomenetelmästä eli siitä, että tämä alhaisia lämpötiloja sietävä tuote jätetään pelloille loppusyksyyn saakka. Varaždinsko zeljen korkeat fenolien ja flavonoidien kokonaispitoisuudet johtuvat tuotteen geneettisistä ominaisuuksista sekä ympäristö- ja viljelyolosuhteista. Varaždinsko zelje -kaalia saadaan ainoastaan EU:n lajikeluetteloon kirjatun suojeltavan Varaždinski kupus -kaalilajikkeen siemenistä. Ilmaisu ”suojeltava lajike” tarkoittaa, että siementä tuotetaan ainoastaan yksilöidyllä maantieteellisellä alueella eikä missään muualla.
            
         
               (14)
            
            
               Siltä osin kuin kyse on nimen harhaanjohtavaa luonnetta koskevasta väitteestä komissio katsoo nimen viittaavan tuotteen tuotantoalueeseen. Se ei itsessään voi johtaa kuluttajia harhaan tuotteen alkuperän suhteen.
            
         
               (15)
            
            
               Siltä osin kuin kyse on siitä, että rekisteröitävän nimen väitetään olevan homonyyminen kahden rekisteröidyn kaalilajikkeen nimen kanssa ja että rekisteröiminen vaarantaisi kyseisistä lajikkeista saatavan, nimellä ”Varaždinsko zelje” Sloveniassa, Serbiassa, Bosnia ja Hertsegovinassa, entisessä Jugoslavian tasavallassa Makedoniassa ja Montenegrossa tunnetun tuotteen olemassaolon, komissio katsoo, että Sloveniassa kaupan pidetyn tuotteen osalta ilmaisu ”Varaždinsko”, jota käytetään ilmaisun ”zelie” (”kaali” slovenian kielellä) määritteenä, tarkoittaa vain kaalin lajiketta. Sloveniassa käytettävä nimitys ”Varaždinsko zelje” tarkoittaa, että tuote on Varaždinsko-lajikkeen kaali. Siitä, että nimeä käytettäisiin irrallaan kaalilajikkeesta, ei löydetty todisteita. Edellä esitetyn perusteella ja ottaen huomioon, että ilmaisu ”Varaždinsko” ensisijaisesti osoittaa kaalin lajikkeen, komissio katsoo, ettei ole asianmukaista myöntää siirtymäaikaa slovenialaisen nimen ”Varaždinsko zelje” käytölle.
            
         
               (16)
            
            
               Euroopan unionin vihanneslajien lajikkeiden yleiseen luetteloon sisältyvien lajikkeiden Varaždinsko 2 ja Varaždinsko 3 nimiä sallitaan kuitenkin edelleen käytettävän määritellyn maantieteellisen alueen ulkopuolella tuotettujen siementen ja kaalituotteiden merkinnöissä ilman aikarajoitusta. Vaikka nimitys ”Varaždinsko zelje” rekisteröidään suojattuna alkuperänimityksenä, nimiä Varaždinsko 2 ja Varaždinsko 3 voidaan asetuksen (EU) N:o 1151/2012 42 artiklan mukaisesti käyttää merkinnöissä sillä edellytyksellä, että kyseisessä artiklassa luetellut edellytykset täyttyvät. Kaalituotteen merkinnässä on erityisesti mainittava alkuperämaa, eikä siinä saa olla mitään viittausta Kroatiaan. Näin varmistetaan, että kuluttajat saavat oikeaa tietoa suhteessa rekisteröidyllä SAN-merkinnällä kaupan pidettyyn tuotteeseen.
            
         
               (17)
            
            
               Edellä esitetyn perusteella nimitys ”Varaždinsko zelje” olisi lisättävä suojattujen alkuperänimitysten ja suojattujen maantieteellisten merkintöjen rekisteriin,
            
         
               (18)
            
            
               Tässä asetuksessa säädetyt toimenpiteet ovat maataloustuotteiden laatukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Rekisteröidään nimitys ”Varaždinsko zelje” (SAN).
   Ensimmäisessä kohdassa mainittu nimitys viittaa komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.
   2 artikla
   Jos ilmaisua ”Varaždinsko” käytetään asetuksen (EU) N:o 1151/2012 42 artiklan 1 kohdan mukaisesti merkinnöissä viittauksena kaalituotteen lajikkeeseen, alkuperämaa on mainittava samassa kentässä ja samankokoisin kirjaimin kuin nimi.
   Kielletään tällaisissa tapauksissa lippujen, symbolien, tunnusten tai muiden kuvausten käyttö päällysmerkinnöissä, jos se on omiaan johtamaan kuluttajia harhaan erityisesti tuotteen ominaisuuksien tai alkuperän suhteen.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 18 päivänä lokakuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 343, 14.12.2012, s. 1.
   
      (2)  EUVL C 223, 8.7.2015, s. 7.
   
      (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).